### NN 20/2024 (21.2.2024.), Odluka Ustavnog suda Republike Hrvatske broj: U-IIIA-3604/2023 od 18. siječnja 2023.

USTAVNI SUD REPUBLIKE HRVATSKE

330

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Ingrid Antičević Marinović, predsjednica Vijeća, te suci Mato Arlović, Snježana Bagić, Davorin Mlakar, Rajko Mlinarić i Miroslav Šumanović, članovi Vijeća, odlučujući o ustavnoj tužbi koju je podnio Mladen Svalina iz Splita, kojeg zastupaju Dragan Mijoč i Andrea Bakić, odvjetnici u Odvjetničkom društvu Mijoč & Bakić d.o.o. u Splitu, na sjednici održanoj 18. siječnja 2024. jednoglasno je donio

ODLUKU

I. Ustavna tužba se usvaja.

II. Općinski sud u Splitu, dužan je donijeti odluku u predmetu koji se vodi pred tim sudom pod brojem P-4112/2023 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Mladenu Svalini iz Splita, Imotska 31, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 1.275,00 eura.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositeljice Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Mladen Svalina iz Splita (u daljnjem tekstu: podnositelj), kojeg zastupaju Dragan Mijoč i Andrea Bakić, odvjetnici u Odvjetničkom društvu Mijoč & Bakić d.o.o. u Splitu, podnio je 28. kolovoza 2023. ustavnu tužbu smatrajući da mu je zbog dugotrajnosti postupka koji se vodi pred Županijskim sudom u Osijeku pod brojem Gž-2338/2021 povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka pribavljeni su spisi Općinskog suda u Splitu broj: P-4112/2023 i Županijskog suda u Osijeku broj: Gž-2338/2021.

II. PREGLED RADNJI U POSTUPKU

3. Parnični postupak pod brojem P-153/2018 pokrenut je pred Općinskim sudom u Splitu (u daljnjem tekstu: prvostupanjski sud) 10. siječnja 2018. tužbom Enije Đula iz Splita, podnesenom protiv podnositelja radi utvrđenja sastava ostavinske imovine.

Podnositelju je tužba na odgovor dostavljena 15. listopada 2018.

Podnositelj je 6. studenoga 2018. dostavio odgovor na tužbu.

Pripremno ročište održano je 23. siječnja 2019.

Iduća ročišta održana su 2. travnja 2019., 10. srpnja 2019., 7. studenoga 2019. i 3. veljače 2020.

Ročište zakazano za 23. travnja 2020. odgođeno je zbog situacije uzrokovane epidemijom bolesti COVID-19.

Iduća ročišta održana su 20. listopada 2020., 10. veljače 2021. i 13. travnja 2021.

Presudom prvostupanjskog suda broj: P-153/2018-31 od 28. svibnja 2021. pod točkom I. izreke odbijen je tužbeni zahtjev podnositeljice, dok je pod točkom II. izreke naloženo tužiteljici naknaditi podnositelju troškove parničnog postupka u iznosu 67.5872,80 kuna s pripadajućim zateznim kamatama.

Podnositelj je 28. svibnja 2021. predložio ispravak prvostupanjske presude.

Rješenjem prvostupanjskog suda broj: P-153/2018-34 od 1. lipnja 2021. ispravljena je prvostupanjska presuda tako da umjesto pogrešno navedenog iznosa dosuđenog troška 67.5872,80 kuna treba stajati 67.872,80 kuna.

Protiv prvostupanjske presude, u dijelu pod točkom II. izreke, podnositelj je 10. lipnja 2021. podnio žalbu.

Tužiteljica je 11. lipnja 2021. podnijela žalbu protiv prvostupanjske presude.

Predmet je dostavljen Županijskom sudu u Osijeku na odlučivanje 8. listopada 2021.

Podnescima od 22. kolovoza 2022., 18. siječnja 2023. i 21. lipnja 2023. podnositelj je požurio postupanje suda.

Rješenjem Županijskog suda u Osijeku broj: Gž-2338/2021-6 od 7. rujna 2023. ukinuta je prvostupanjska presuda i predmet je vraćen prvostupanjskom sudu na ponovno suđenje.

Predmet je vraćen prvostupanjskom sudu 28. rujna 2023. te je dobio novi broj: P-4112/2023.

Iduće ročište zakazano je za 18. siječnja 2024.

III. MJERODAVNO PRAVO

4. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22., u daljnjem tekstu: ZoSud/13) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

5. Sukladno stajalištu Ustavnog suda iz rješenja broj: ­U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

5.1. U odluci broj: U-IIIA-7473/2022 od 27. lipnja 2023. Ustavni sud je, imajući u vidu utvrđenje Europskog sud za ljudska prava da zakonodavni model propisan ZoSudom/13 nije u skladu s člankom 13. Konvencije (v. t. 5. obrazloženja odluke), zauzeo stajalište da se korištenje dopuštenog pravnog sredstva protiv nerazumne duljine postupka prije podnošenja ustavne tužbe neće zahtijevati od podnositelja u slučaju kada Ustavni sud ocijeni da postupak u trenutku podnošenja ustavne tužbe a priori nerazumno dugo traje.

6. Ustavni sud utvrđuje da u trenutku podnošenja ustavne tužbe postupak a priori nerazumno dugo traje. Naime, od dana kada je podnositelju dostavljena tužba na odgovor (15. listopada 2018.) do donošenja ove odluke (XX. siječnja 2024.) postupak traje pet (5) godina, XX (XX) mjeseci i XX (XX) dana.

6.1. Imajući u vidu okolnosti konkretnog slučaja, ocjena je Ustavnog suda da podnositelj nije bio dužan prethodno koristiti dopušteno pravno sredstvo protiv nerazumne duljine postupka.

7. Budući da u trenutku podnošenja ustavne tužbe postupak a priori nerazumno dugo traje, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

8. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenost predmeta, ponašanje podnositelja i mjerodavnih tijela, te važnost predmeta postupka za podnositelja.

U konkretnom slučaju Ustavni sud razmatra postupanje nadležnih sudova i podnositelja od dana kada je podnositelju tužba dostavljena na odgovor (15. listopada 2018.) do dana donošenja ove odluke (razmatrano razdoblje).

1) Duljina sudskog postupka

9. Parnični postupak pod brojem P-153/2018 pokrenut je pred prvostupanjskim sudom 10. siječnja 2018. tužbom Enije Đula podnesenom protiv podnositelja, radi utvrđenja sastava ostavinske imovine.

Presudom prvostupanjskog suda broj: P-153/2018-31 od 28. svibnja 2021. odbijen je tužbeni zahtjev tužiteljice i naloženo joj je naknaditi podnositelju troškove parničnog postupka.

Rješenjem Županijskog suda u Osijeku broj: Gž-2338/2021-6 od 7. rujna 2023. ukinuta je prvostupanjska presuda i predmet je vraćen prvostupanjskom sudu na ponovno suđenje.

U trenutku odlučivanja o ustavnoj tužbi postupak se vodi pred prvostupanjskim sudom pod brojem: P-4112/2023.

Ustavni sud utvrđuje da postupak u konkretnom slučaju od dana kada je podnositelju tužba dostavljena na odgovor (15. listopada 2018.) do donošenja ove odluke (18. siječnja 2024.) traje ukupno pet (5) godina, tri (3) mjeseca i tri (3) dana.

2) Složenost sudskog predmeta

10. Ustavni sud utvrđuje da se u konkretnom slučaju radi o složenijem predmetu.

3) Postupanje nadležnih sudova

11. Ustavni sud utvrđuje da se parnični postupak vodio pred Općinskim sudom u Splitu i Županijskim sudom u Osijeku.

Valja ukazati na neaktivnost sudova koja je doprinijela duljini ovog postupka.

Od dana kad je podnesena tužba (10. siječnja 2018.) do dana kada je podnositelju tužba dostavljena na odgovor (15. listopada 2018.) prošlo je više od devet mjeseci.

Pripremno ročište održano je 23. siječnja 2019., protekom godine dana od podnesene tužbe.

Ustavni sud također primjećuje da je prvostupanjska presuda donesena 28. svibnja 2021., protekom tri godine, četiri mjeseca i osamnaest dana od podnesene tužbe.

Od dana kada je predmet dostavljen Županijskom sudu u Osijeku na odlučivanje (8. listopada 2021.) do dana kada je taj sud donio rješenje kojim je ukinuo prvostupanjsku presudu (7. rujna 2023.) prošlo je godinu dana i skoro jedanaest mjeseci.

Podnositelj je u međuvremenu opetovano požurivao postupanje Županijskog suda u Osijeku.

4) Ponašanje podnositelja ustavne tužbe

12. Ustavni sud utvrđuje da podnositelj u razmatranom razdoblju nije pridonio duljini trajanja postupka.

VI. OCJENA USTAVNOG SUDA

13. U konkretnom slučaju riječ je o postupku koji je traje preko pet godina. Imajući u vidu ukupno trajanje postupka, doprinos prvostupanjskog i drugostupanjskog suda trajanju postupka te posebice činjenicu da postupak nije okončan, Ustavni sud ocjenjuje da je povrijeđeno pravo podnositelja da sud u razumnom roku odluči o njegovim pravima i obvezama, koje je pravo zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

14. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Općinskog suda u Splitu dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

15. Sukladno članku 63. stavku 3. Ustavnog zakona donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj. U konkretnom slučaju uzeo je u obzir da postupak još nije okončan.

16. Odluka o objavi temelji se na članku 29. Ustavnog zakona (točka V. izreke).

Broj: U-IIIA-3604/2023

Zagreb, 18. siječnja 2024.

USTAVNI SUD REPUBLIKE HRVATSKE

Predsjednica Vijeća
 Ingrid Antičević Marinović, v. r.